FI Euroopan unionin virallinen lehti L 288/63

KOMISSION TÄYTÄNTÖÖNPANOASETUS (EU) N:o 1057/2013,

annettu 29 päivänä lokakuuta 2013,

farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta annetun asetuksen (EU) N:o 37/2010 muuttamisesta siltä osin kuin on kyse mangaanikarbonaatista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 14 artiklan yhdessä sen 17 artiklan kanssa,

ottaa huomioon eläinlääkekomitean muotoileman Euroopan lääkeviraston lausunnon,

sekä katsoo seuraavaa:

(1) Unionissa elintarviketuotantoeläimille tarkoitetuissa eläinlääkkeissä tai kotieläintaloudessa käytettävissä biosidivalmisteissa käytettäviksi tarkoitettujen farmakologisesti vaikuttavien aineiden jäämien enimmäismäärä (MRL) vahvistetaan asetuksen (EY) N:o 470/2009 mukaisesti.

(2) Farmakologisesti vaikuttavat aineet ja niiden jäämien enimmäismääriä eläinperäisissä elintarvikkeissa koskeva luokitus vahvistetaan komission asetuksen (EU) N:o 37/2010 (2) liitteessä.

(3) Mangaanikarbonaatti sisältyy nykyisin asetuksen (EU) N:o 37/2010 liitteessä olevaan taulukkoon 1 sallittuna aineena kaikille elintarviketuotantoon käytettäville lajeille ainoastaan suun kautta annettuna.

(4) Euroopan lääkevirastolle toimitettiin hakemus mangaanikarbonaattia koskevien nykyisten tietojen laajentamisesta siten, että niihin sisällytetään parenteraalinen käyttö nautaeläimillä.

(5) Asetuksen (EY) N:o 470/2009 5 artiklan mukaan Euroopan lääkeviraston on harkittava, voitaisiinko farmakologisesti vaikuttavalle aineelle jonkin tietyn elintarvikkeen osalta vahvistettuja jäämien enimmäismääriä soveltaa samasta eläinlajista peräisin olevaan toiseen elintarvikkeeseen taikka voitaisiinko farmakologisesti vaikuttavalle aineelle yhden tai useamman eläinlajin osalta vahvistettuja jäämien enimmäismääriä soveltaa muihin lajeihin.

(6) Eläinlääkekomitea suositteli, että laajennetaan nautaeläinten osalta mangaanikarbonaatin jäämien enimmäismäärä koskemaan parenteraalista käyttöä ja että ekstrapoloidaan nautaeläimiä koskevat mangaanikarbonaatin jäämien enimmäismäärät koskemaan kaikkia elintarviketuotantoon käytettäviä lajeja.

(7) Sen vuoksi asetusta (EU) N:o 37/2010 olisi muutettava mangaanikarbonaatin sisällyttämiseksi koskemaan parenteraalista käyttöä kaikissa elintarviketuotantoon käytettävissä lajeissa.

(8) Tässä asetuksessa säädetyt toimenpiteet ovat pysyvän eläinlääkekomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EU) N:o 37/2010 liite tämän asetuksen liitteen mukaisesti.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä lokakuuta 2013. Komission puolesta Puheenjohtaja José Manuel BARROSO

(1) EUVL L 152, 16.6.2009, s. 11.

(2) EUVL L 15, 20.1.2010, s. 1.